कक्राझार , 15 अक्ट'बर : मोनसे समाव दुलाराइ बर' फरायसा आफादखौ आफादगिरि बिबान रुजुनानै गोलाव सम दैदेन्नाय बोनाय आरो आलादा बड'लेन्ड राइज्यो सोरजिनायनि सोमावसारनायखौ दैदेनबोनाय आरो बारग' एम पि सानसुमा खुंगुर बैसोमुथियारीआ थांनाय 27 जानुवारी , 2020 अक्टखालि दुलाराइ बर' फरायसा आफाद , एन डि एफ बिनि मोनब्रै हान्जा , इउ बि पि अ , आसाम सरकार आरो भारत सरकारनि गेजेराव जानानै थांनाय बर'फोरनि 3 थि जारिमिनारि गोजोन गोरोबथा थामहिनबा बि टि आर गोरोबथाखौ गोरलैयैनो गनायना लायाखै । थांनाय माखासे दानफोर सिगांनिफ्रायनो बारग' एम पि बैसोमुथियारीआ बे गोरोबथायाव सोसन्नाय दफाफोरनि सायाव गोजोननाय गैयै बाथ्रा बुंबोबाय थादों आरो बि टि आर गोरोबथाया बर' हारिनि थाखाय थोजासे नङा होन्नानै हेंथा होबोबाय थादों । बेराफारसे बि टि आर गोरोबथानि दफाफोरखौ मावफुंनायनि खामानिया मिरु सरकारनि बिथोन बायदियै जागायहांबायब्लाबो नाथाय बैसोमुथियारीआ गावनि बि टि आर गोरोबथानि हेंथायै गसंथेनायनिफ्राय दोरोदआखै । बबेखानि आसामनि गिबि मन्थ्रि सर्बानन्द सनवालआ बुधबारखालि कक्राझार दावबायफैनाय समाव बैसोमुथियारीआ दान्दिसे सम लोगो हमनानै गावसिनि दाबि - दावाफोरखौ लानानै गिबि मन्थ्रिनो गोसोखां बिलाइ गथायनाय जादों । गिबि मन्थ्रिजों लोगो हमखांनायनि उनाव खौरांगिरिफोरजों मोगा - मोगि जानाय समाव बिथाङा बुङोदि , सोलिफु बि जे पि दैदेन्नाय आसाम आरो मिरु सरकारा बर'फोरनि आलादा बड'लेन्ड राइज्यो सोरजिनायनि सिमांखौ आरो आलादा राइज्यो मोन्नो गोनांखौ फोजोबस्रांनो खैसार खालामनानै बि टि आर गोरोबथाखौ होनाय जादों । आसामनि मन्थि हिमन्त बिश्व शर्मानि दैदेन्नायाव राइज्योनि मोन 6 हारिफोरनो गोदानै एस टि होनानै राइज्योनि थाखानाय जन'जाति सुबुंफोरखौ फोजोबस्रांनो नाजादों । नाथाय बेखौ माब्लाबाबो गनायनानै लानाय नङा । राइज्योनि मोन 6 हारिनो एस टि होनायखौ बर' सिभिल ससाइटिआ गोख्रो हेंथा खालामगोन । लोगोसे थांनाय 17 बोसोरनिफ्राय थाखानाय बि टि ए डिनि गामि एबा हाखौ से इनसिबो दानख'नो होनाय जानाय नङा । जोंनि दाबिया सोनाब शंकसनिफ्राय सान्जा सडियासिम आलादा बड'लेन्ड राइज्यो दाफुंनाय होन्नानै बुंनायजों लोगोसे रावबो बर' आरो ट्राइबेल सुबुंफोरा बि जे पि हान्जायाव हाबनो नाङा आरो जायफोर हाबनानै दङ' बिसोरबो बि जे पिनिफ्राय ओखारफिन्नांगौ होन्नानै खौरांगिरिफोरनि सिगाङाव बंथियो । 
बि टि ए डिनि थाखानाय हाखौ से इन्सिबो दानख'नो होनाय नडाः सानसुमा खुंगुर बैसोमुतियारी